Vakbonde wil hof toe oor SAL-sakeredders(Foto: Facebook) Die metaalwerkersvakbond Numsa en die Suid-Afrikaanse vereniging vir kajuitpersoneel (Sacca) “verwerp met minagting” die dreigement van afleggings en die belaglike intimidasie van werkers deur die Suid-Afrikaanse Lugdiens (SAL) se sakereddingspraktisyns. Die vakbonde sê die “onbevoegde” sakeredders kon tot dusver nie met ŉ omkeerplan vir SAL vorendag kom om die staatslugredery én werksgeleenthede daar te red nie en voer aan uit die staanspoor was die oogmerk die ineenstorting en likwidasie van die redery. Die vakbonde sê hulle het geen ander opsie as om die hof te nader om die sakeredders te laat verwyder nie en doen ŉ beroep op die regering om hul poging om SAL te red, te steun. Hulle sê die praktisyns moet ook verantwoording doen oor die miljarde rande wat hulle tot dusver gekry het om ŉ sakereddingsplan in werking te stel. “Dit is duidelik dat die sakeredders nie kon doen wat van hulle verwag is nie, en tog is hulle betaal.” Die vakbonde sê die sluiting van SAL gaan tot soveel as 34 000 werksverliese veroorsaak en gaan ŉ geweldige negatiewe uitwerking op die ekonomie hê. SAL se sakeredders het vroeër gesê die enigste uitweg is om die lugdiens te sluit óf dit te likwideer. Die sakeredders het gesê nadat die regering hulle op 10 April in kennis gestel het dat hy nie meer geld vir die beleërde lugdiens sal bewillig nie, is een van dié opsies “die mees verantwoordelike manier vir ŉ gekontroleerde beëindiging van die lugdiens se bedrywighede en om die risiko’s van alle betrokke partye te bestuur”. Die lugdiens sal ná 30 April nie meer sy werknemers kan betaal nie. “Die sakereddingspraktisyns wou SAL likwideer en massa-afdankings doen en daarom is al ons voorstelle tot dusver heeltemal geïgnoreer. Die skandelike plundery van die miljarde rande wat die regering voorgeskiet het sonder dat daar met enige sakereddingsplan vorendag gekom is, grens aan korrupsie,” het die vakbonde gesê.